Virallinen lehti nro C 325 , 12/11/1999 s. 0068



KIRJALLINEN KYSYMYS E-0093/99 esittäjä(t): Gerardo Fernández-Albor (PPE) komissiolle (27. tammikuuta 1999) Aihe: Erasmus-ohjelman laajentaminen Latinalaiseen Amerikkaan Erasmus-ohjelmasta on tullut todellinen malli siitä, mitä hyvin suunnitellulla ja koordinoidulla yhteisön politiikalla voidaan saavuttaa. Tuhannet yliopisto-opiskelijat, jotka siirtyvät opiskelemaan toisiin yhteisön yliopistoihin, myötävaikuttavat siihen, että monista eurooppalaisista nuorista tulee vieläkin eurooppalaisempia. Tämän vuoksi on loogista ajatella, että Erasmus-ohjelmasta saatu merkittävä kokemus laajennetaan yhteisön rajojen ulkopuolelle esimerkiksi Latinalaiseen Amerikkaan, jolla on jo hyviä kokemuksia opiskelijanvaihdosta. Useat tuhannet opiskelijat Atlantin molemmin puolin ovat suorittaneet opiskelunsa joko Espanjassa tai Latinalaisessa Amerikassa. Katsooko komissio, että olisi kiinnostavaa tutkia mahdollisuuksia Erasmus-ohjelman laajentamiseksi Latinalaiseen Amerikkaan joko suoraan tai käynnistämällä vastaava ohjelma, jonka kautta EU:n ja Latinalaisen Amerikan nuoret voivat käyttää hyväkseen mahdollisuutta opiskella toisessa maantieteellisessä ympäristössä? Komission jäsenen Manuel Maríninkomission puolesta antama vastaus (9. maaliskuuta 1999) Erasmus-ohjelmasta on tullut malli korkeakoulujen väliselle yhteistyölle Euroopassa. Erasmuksesta saadun kokemuksen ja useiden asiasta tehtyjen tutkimusten perusteella komissio katsoi aiheelliseksi käynnistää toinen vastaavanlainen toimenpide. Näin ollen komissio päätti maaliskuussa 1994 luoda ALFA-ohjelman rahoitusavusta ja teknisestä avusta Aasian ja Latinalaisen Amerikan kehitysmaille sekä taloudellisesta yhteistyöstä näiden maiden kanssa 25 päivänä helmikuuta 1992 annetun neuvoston asetuksen (ETY) 443/92(1) mukaisesti. ALFA (Amérique Latine Formation Académique) on Euroopan unionin maiden ja Latinalaisen Amerikan yliopistojen välinen yhteistyöohjelma, jonka tarkoituksena on parantaa maiden korkeakouluyhteistyön hallintoa sekä tukea pätevien henkilöstöresurssien koulutusta. Ohjelmaan voivat osallistua kaikki jäsenvaltiot ja 18 Latinalaisen Amerikan maata (Argentiina, Bolivia, Brasilia, Chile, Costa Rica, Ecuador, El Salvador, Guatemala, Honduras, Kolumbia, Kuuba, Meksiko, Nicaragua, Panama, Paraguay, Peru, Uruguay ja Venezuela) Yhteistyöhön osallistuvat korkeakoulut ovat hallitusten virallisesti tunnustamia korkeakouluja. Tuen saajat ovat korkeakoulujen perus- ja jatko-opiskelijat, hallintohenkilöstö, opettajat ja tukeen oikeutettujen korkeakoululaitosten tutkijat. ALFA jakautuu kahteen ala-ohjelmaan. Alaohjelma A keskittyy hallinnollisten rakenteiden vahvistamiseen ja ala-ohjelma B tiede- ja teknologiakoulutukseen liittyvän yhteistyön edistämiseen (korkeakouluopiskelijoiden ja jatko-opiskelijoiden liikkuvuuden lisääminen). ALFA-ohjelman ensimmäisessä vaiheessa tukea on myönnetty 846 hankkeelle, joista 183 hanketta (21,6 %) kuuluu ala-ohjelmaan A ja 663 hanketta (78,4 %) ala-ohjelmaan B. Osallistuvista yliopistoista ja korkeakouluista 530 sijaitsee Euroopassa ja 373 Latinalaisessa Amerikassa. Komissio on lisäksi myöntänyt rahoitustukea 366 eurooppalaiselle Latinalaisessa Amerikassa, 1 089 latinalaisamerikkalaiselle Euroopassa ja 243 latinalaisamerikkalaiselle, jotka opiskelevat tai työskentelevät muissa Latinalaisen Amerikan korkeakoululaitoksissa. Ohjelmasta tehtyjen arviointien perusteella komissio on valmistellut yhteistyön seuraava vaihetta, josta se teki päätöksen 4. joulukuuta. Komissio on jo aloittanut toimenpiteet komission sisällä ohjelman käynnistämiseksi. (1) EYVL L 52, 27.2.1992.